Karjääri planeerimine

Karjäär tähendab tõusu teenistuses või edu elus mingil kindlal alal. Karjääri valides peab arvestama mitmesuguste aspektidega: elustiili, isiksuseomaduste, oskuste, huvide ja väärtuspõhimõtetega. Karjääriplaneerimise protsessis on oluline need aspektid selgelt teadvustada ning valida suund neist lähtuvalt. Eneseanalüüsi kaudu õpib inimene tundma oma tugevusi ja oskusi, kuid sama oluline on teadvustada ka nõrku külgi. Karjääriplaneerimise kriitiliseim etapp ongi isikuomaduste ja tulevase töö sisu vastavusse viimine. 
## Meetodid

Üks võimalus eneseanalüüsiks on teha mitmesuguseid teste. Enesele objektiivse ja adekvaatse hinnangu andmine pole sugugi kerge, kuid tänu sellele on lihtsam ja kindlam karjääristrateegiat planeerida. Enda tugevusi teadvustav inimene suudab oma oskusi tööandjale veenvamalt esitleda ning jätta professionaalse mulje. Oluline on mõista, et testid ei anna lõplikke vastuseid, vaid pakuvad suuniseid edasiseks tegevuseks. Tulemusi võivad mõjutada testija hetkemeeleolu, keskkond, tervislik seisund. Adekvaatsete tulemuste saamiseks on kriitiline vastaja ausus iseenda vastu. Sobimatu töövalik võib põhjustada pikaajalist stressi ja motivatsioonilangust, sõltumata pakutavast töötasust. Rahulolematus tööga viib ajapikku motivatsiooni kadumiseni.Teine võimalus on kasutada karjäärinõustaja abi. Nõustaja ülesanne on toetada kliendi eneseanalüüsi, aidates tal teadvustada oma soove, tugevusi ja arenguvajadusi. 

## Isiksuse väärtused

Isiksuse väärtused on veendumused, suhted või objektid, mida inimene peab oma elus oluliseks. Need on vundamendiks karjäärialaste otsuste tegemisel ja eesmärkide püstitamisel, peegeldudes inimese igapäevastes valikutes ja tegudes. Tööalane rahulolu saavutatakse sagedamini siis, kui töökeskkond on kooskõlas isiku väärtushinnangutega. Oluline on teadvustada, et väärtused ei ole püsivad, vaid võivad elukogemuse ja aja jooksul muutuda..  

## Isiksuse vajadused

Isiksuse väärtusi mõjutavad olulisel määral tema vajadused. Rahuldamata vajadused nõuavad tähelepanu ning motiveerivad tegutsema nende täitmise nimel. On oluline, et valitud elukutse või eriala võimaldaks rahuldada inimese jaoks prioriteetseid vajadusi. Sageli sobib inimesele töö, mis on mingil määral seotud tema hobiga, kuna hobid on isiku enda valitud meeldivad tegevused, mis pakuvad eneseteostust ja rahuldust. Samas tasub meeles pidada, et töö ei pea olema ainus positiivsete elamuste allikas. Oluline on vaadelda naudingut pakkuvate tegevuste kombinatsiooni elus tervikuna, leides tasakaalu töö ja vaba aja vahel.

## Viited


## Kirjandus
* Mägi, Eve, Mihkel Nestor 2012. "Koolilõpetajad ja nende karjäärivalikud. Keskharidusastme lõpetajate valikute uuringu lõpparuanne." Tartu: Ecoprint 
* Kikas, Heidi, Ene-Mall Vernik-Tuubel, Kaire Karon, Lana Randaru, Mare Juske, Mare Lehtsalu, Mirjam Lindpere, Nelly Randver, Terje Paes, Tiina Saar, Virve Kinkar 2007. "Karjääriplaneerimine ja elukestev õpe"
* Kotka, Maie, Anne Naelapea 2008. "Abimees. Materjale täiskasvanute karjäärinõustajale ja karjääriinfo spetsialistile."
* Saar, Tiina 2006. "Karjääri keerdtrepp" Tallinn: Tallinna Raamatutrükikoda

## Välislingid
* Innove karjäärinõustamise teenuse info
* Töötukassa karjäärinõustamine
* Rajaleidja